SKRIFTLIG FORESPØRGSEL E-0823/00

af Michiel van Hulten (PSE) til Kommissionen

(21. marts 2000)

Om: Den europæiske skolemælksordning

I en evalueringsrapport om den europæiske skolemælksordning af februar 1999 (KOM(1999) 608) drages følgende konklusion: Vurderet udelukkende på grundlag af de gældende, anførte og dokumenterede mål for ordningen, der hovedsagelig fokuserer på at opretholde og øge forbruget af mejeriprodukter og det forhold at der er tale om et middel til at nedbringe et overskud, har ordningen haft en marginal positiv virkning og har ikke været pengene værd i forhold til andre metoder, der har været anvendt til at komme af med overskud. Kommissionen bør derfor alvorligt overveje at afskaffe ordningen. Alligevel foreslog Kommissionen den 10. december 1999, at ordningen ikke ophæves men tilpasses. I Kommissionens forslag nedsættes Fællesskabets bidrag fra 95 % til 50 % af omkostningerne. De øvrige omkostninger skal afholdes af medlemsstaterne. Kommissionen baserer sit forslag bl.a. på, at skolemælksordningen spiller en rolle i forbindelse med opfyldelse af Fællesskabets målsætninger på sundhedsområdet.

1. Kan Kommissionen oplyse, hvordan dens forslag er i overensstemmelse med subsidiaritetsprincippet (artikel 5 i EF-traktaten) og med den nye Kommissions intention om at begrænse sit virke til de essentielle opgaver?

2. Hvilke videnskabeligt funderede målsætninger på folkesundhedsområdet tilstræber Kommissionen med dette forslag og hvorvidt bidrager de nuværende og de foreslåede ordninger reelt til en gennemførelse af disse målsætninger?

3. Hvilken andel (i %) af skolemælksordningen anvendes til administrationsomkostninger? Hvordan vil denne andel udvikle sig under den foreslåede ordning?

4. Hvilke finansielle konsekvenser vil den foreslåede ordning medføre efter de nye medlemsstaters forestående tiltrædelse af Den Europæiske Union?

Svar afgivet på Kommissionens vegne af Franz Fischler

(2. maj 2000)

1. Kommissionen går i sit forslag af 10. december 1999(1) ind for at opretholde EF-støtten til uddeling af mælk på skoler, men på et lavere niveau og medfinansieret af medlemsstaterne. Det drejer sig om en støtte, der ydes i forbindelse med den fælles markedsordning for mælk og mejeriprodukter, og som er berettiget ved dens direkte og indirekte virkning for forbruget af mejeriprodukter. Støtten bidrager således til at virkeliggøre den fælles landbrugspolitik og vedrører derfor en kompetence, der er tillagt Fællesskabet.

2. Kommissionen erkender, at uddelingen af mælk i skoler også bidrager til opfyldelsen af mål inden for sundheds-, levnedsmiddels- og socialområdet, men den mener også, at EF-støtten, der påhviler Den Europæiske Udviklings- og Garantifond for Landbruget (EUGFL), netop derfor bør suppleres med et nationalt tilskud. I den evalueringsrapport, som det ærede medlem omtaler, behandles ovennævnte mål og sættes i relation til ordningen for skolemælk.

3. De midler, der afsættes til foranstaltningen, er helt beregnet til at nedsætte salgsprisen for mejeriprodukter, der uddeles på skoler. Ordningen forvaltes af et nationalt organ, hvis driftsomkostninger påhviler de nationale myndigheder. Kommissionens forslag ændrer ikke noget ved dette forhold.

4. Kommissionen råder på nuværende stade ikke over data, der gør det muligt at sætte tal på virkningen af dens forslag efter ansøgerlandenes tiltrædelse.

(1) EFT C 89 E af 28.3.2000.